GALERIE FOTO Echipamentul ales de România pentru EURO 2024: "Avem un tricou învingător!"
Naționala României va juca în grupa E de la EURO 2024 contra Belgiei, Slovaciei și a câștigătoarei din barajul la care participă Israel, Ucraina, Islanda și Bosnia.
La conferința de presă organizată vineri, după ședința Comitetului Executiv al FRF, Răzvan Burleanu a fost întrebat despre echipamentul pe care naționala României îl va purta la EURO 2024.
România nu schimbă echipamentul pentru EURO 2024: "Nu sunt superstițios, dar e tricoul învingător"
Spre deosebire de cele mai multe naționale prezente la EURO 2024, care au decis să facă o schimbare de design înaintea turneului final, România va purta același echipament Joma pe care l-a avut și în preliminarii. Un nou echipament ar urma să fie lansat pentru preliminariile CM 2026, a adăugat Burleanu.
"Nu avem superstiții. Ceea ce ne dorim cel mai mult este ca suporterii care ne vor insoți în Germania și cei care vor rămâne în țară să poată să achiziționeze în continuare tricoul actual al echipei naționale.
În ceea ce privește un nou tricou, acesta va fi lansat probabil pentru următoarea campanie de calificare pentru Campionatul Mondial, deci până la finalul acestui an lansarea unui nou tricou.
Lansarea unui nou tricou necesită timp. Designul trebuie finalizat cu un an de zile înainte. Este incorect, nu a existat o ofertă din partea partenerului tehnic pentru nou echipament.
Când se schimbă un tricou de națională, acesta trebuia să fie accesibil ca preț oricărui suporter. Pe de altă parte, avem un tricou învingător, așa că vom fi învingători și în această vară, dar repet, nu sunt superstițios", a spus Răzvan Burleanu.
- EURO 2024, turneu final care se va disputa în Germania, în perioada 14 iunie - 14 iulie, va fi transmis în direct de PRO TV, Pro Arena și VOYO.
Echipamentul pe care România îl va purta la EURO 2024 a fost lansat acum un an
În martie 2023 au fost lansate trei rânduri de echipament pentru naționala României: unul complet galben, unul complet albastru și unul complet roșu.
"Tricoul este conceput pentru a rezista la toate presiunile și provocările pe care suporterii le întâmpină, de la lacrimi și emoții până la minutele tensionate de la finalul meciurilor. Echipamentul poartă brâul tradițional, drept un simbol al valorilor care ne-au ținut uniți de-a lungul timpului și care ne vor face să mergem înainte cu încredere. În folclorul românesc, puterea voinicilor luptători stătea în brâu si ne dorim ca acesta să ne inspire în continuare. Așadar, intrăm în luptă cu un tricou puternic pentru suporteri puternici.
Brâul conține elemente emblematice pentru regiunile istorice ale României, o trimitere la trecutul nostru comun, cel care ne aduce împreună și ne motivează să credem și să continuăm. Pe teren sau în tribune, avem același țel: să clădim succesul echipei naționale!", se arăta în prezentarea FRF, în martie 2023.
Urmăriți SPORT.RO și pe Google News